El Ple de l’Ajuntament de Sagunt aprova definitivament el Pla Acústic Municipal
03 de novembre 2017

![Imagen 1](/media/sdfb0q2k/99enricarino_cuerpo.jpg)

El Ple Municipal va aprovar definitivament per unanimitat el Pla Acústic Municipal en la sessió ordinària del passat dimarts, 31 d'octubre. Es tracta d'un estudi acústic que ha sigut presentat per la delegació de Medi Ambient.

El Pla Acústic Municipal, que va estar exposat públicament en la web de l'Ajuntament de Sagunt perquè tots els veïns i veïnes pogueren realitzar les aportacions i mesures pertinents, consta de dues figures; en primer lloc, el mapa acústic que ja està disponible públicament perquè la població puga conéixer els índexs de qualitat acústica dels carrers i, en segon lloc, la proposta d'uns programes d'actuació quant a mesures que puguen ajudar a obtindre uns millors nivells sonors en el municipi.

Este estudi acústic es va elaborar a partir de 197 mesures de curta durada i 51 en períodes continuats per a determinar tots els nivells de soroll. Una de les conclusions més importants del pla és que l'ordre de superació dels nivells de qualitat acústics varia dels 30 decibels als 5 decibels en tots els centres públics i sanitaris del municipi.

A més, este Pla Acústic proposa també una sèrie de mesures a llarg termini per a intentar solucionar els problemes derivats de la contaminació acústica. Entre les mesures més importants destaquen la possible ampliació dels carrils bici, l'impuls del transport públic, la creació d'un servei de préstec de bicicletes, la reducció del trànsit en zones especialment sensibles, la millora acústica de paviments o la instal·lació de pantalles acústiques entre d’altres.

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-definitivament-el-pla-acustic-municipal/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-definitivament-el-pla-acustic-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-definitivament-el-pla-acustic-municipal/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-definitivament-el-pla-acustic-municipal/)